Document ID: 31981L1057

ΟΔΗΓΙΑ ΤΟΥ ΣΥΜΒΟΥΛΙΟΥ της 14ης Δεκεμβρίου 1981 περί συμπληρώσεως των οδηγιών 75/362/ΕΟΚ, 77/452/ΕΟΚ, 78/686/ΕΟΚ και 78/1026/ΕΟΚ περί της αμοιβαίας αναγνωρίσεως των διπλωμάτων, πιστοποιητικών και άλλων τίτλων, αντιστοίχως, των ιατρών, των νοσοκόμων υπεύθυνων για γενική περίθαλψη, των οδοντίατρων και των κτηνίατρων, όσον αφορά τα κεκτημένα δικαιώματα
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 49, 57 και 66,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας:
ότι στις οδηγίες 75/362/ΕΟΚ(4), 77/452/ΕΟΚ(5), 78/686/ΕΟΚ(6) και 78/1026/ΕΟΚ(7) περί της αμοιβαίας αναγνωρίσεως των διπλωμάτων, πιστοποιητικών και άλλων τίτλων αντιστοίχως των ιατρών, των νοσοκόμων υπεύθυνων για γενική περίθαλψη, των οδοντίατρων και των κτηνίατρων, και περί των μέτρων προς διευκόλυνση της πραγματικής ασκήσεως του δικαιώματος εγκαταστάσεως και του δικαιώματος της ελεύθερης παροχής υπηρεσιών, οι σχετικές με τα κεκτημένα δικαιώματα διατάξεις αναφέρονται στα διπλώματα, πιστοποιητικά και άλλους τίτλους των ιατρών, των νοσοκόμων υπεύθυνων για γενική περίθαλψη, των οδοντίατρων και των κτηνίατρων, που χορηγήθηκαν από τα Κράτη μέλη πριν τεθούν σ' εφαρμογή οι εν λόγω οδηγίες-
ότι οι διατάξεις αυτές, κατά συνέπεια, δεν καλύπτουν ρητά τα διπλώματα, πιστοποιητικά και άλλους τίτλους που πιστοποιούν εκπαίδευση που δεν ανταποκρίνεται στις ελάχιστες απαιτήσεις εκπαιδεύσεως που προβλέπονται, αντιστοίχως, στις οδηγίες 75/363/ΕΟΚ(8), 77/453/ΕΟΚ(9), 78/687/ΕΟΚ(10) και 78/1027/ΕΟΚ(11) όταν, ενώ η εκπαίδευση αυτή είχε αρχίσει πρίν τη θέση τους σ' εφαρμογή, ολοκληρώθηκε μετά τη θέση σ' εφαρμογή, ολοκληρώθηκε μετά τη θέση σ' εφαρμογή των εν λόγω οδηγιών-
ότι πρέπει να συμπληρωθεί το κενό αυτό,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το άρθρο 9 παράγραφοι 1 και 2 της οδηγίας 75/362/ΕΟΚ, το άρθρο 4 της οδηγίας 77/452/ΕΟΚ, το άρθρο 7 παράγραφοι 1 και 2 της οδηγίας 78/686/ΕΟΚ και το άρθρο 4 της οδηγίας 78/1026/ΕΟΚ, ισχύουν επίσης και για τα διπλώματα, τα πιστοποιητικά και τους άλλους τίτλους που πιστοποιούν εκπαίδευση που δεν ανταποκρίνεται στις ελάχιστες απαιτήσεις εκπαιδεύσεως που προβλέπονται, αντίστοιχα, στα άρθρα 1, 2, 3, 4 και 5 της οδηγίας 75/363/ΕΟΚ, στο άρθρο 1 της οδηγίας 77/453/ΕΟΚ, στα άρθρα 1, 2 και 3 της οδηγίας 78/687/ΕΟΚ και στο άρθρο 1, της οδηγίας 78/1027/ΕΟΚ, και η οποία, ενώ είχε αρχίσει πριν την εν λόγω θέση σ' εφαρμογή, ολοκληρώθηκε μετά τη θέση σ' εφαρμογή των εν λόγω οδηγιών.
Άρθρο 2
Τα Κράτη μέλη λαμβάνουν τα αναγκαία μέτρα για να συμμορφωθούν με την παρούσα οδηγία το αργότερο στις 30 Ιουνίου 1982. Ενημερώνουν αμέσως την Επιτροπή.
Άρθρο 3
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 14 Δεκεμβρίου 1981.

Labels: 12
0
9